Young Metro. „Young Metro“ – amerikalik reper Future, amerikalik prodyuser Metro Boomin va kanadalik qoʻshiqchi The Weeknd tomonidan ijro etilgan qoʻshiq. U 2024-yil 25-mart kuni Future va Metroning hamkorlikdagi studiyaviy albomi – "We Donʼt Trust You"ning ikkinchi singli sifatida Freebandz (rasmiy nomi Wilburn Holding Co), Boominati Worldwide, Epic Records va Republic orqali chiqarilgan. Qoʻshiqning rasmiy musiqiy klipi ham oʻsha kuni taqdim etilgan. Trek uchala sanʼatkor tomonidan birgalikda yozilgan boʻlib, unga Metro Boomin, Mike Dean va David x Eli prodyuserlik qilgan. Tanqidiy qabul. "Billboard" nashri jurnalisti Michael Saponara „Young Metro“ qoʻshigʻini "We Donʼt Trust You" albomidagi eng yaxshi yettinchi qoʻshiq deb baholagan. Saponaraning yozishicha, Metro Boominning qorongʻu (dark) prodyuserlik uslubi Futurega oʻzining qorongʻu uslubini yuzaga chiqarish va Evel Knievelga oʻxshab dadil tutishga yordam bergan. The Weeknd esa anʼanaviy pop uslubidagi hamkorlik – „Low Life“dan farqli ravishda, farishtalardek ohangdor ovozidan musiqiy cholgʻu sifatida foydalanib, qoʻshiqning kinematografik fonini boyitgan. "Clash" nashri uchun yozgan maqolasida Robin Murray ushbu qoʻshiqni „nihoyatda sovuq ohang“ga ega deb, unda „xavotir va shubha uygʻotuvchi kayfiyat“ borligini, fon musiqasidagi „mayda baraban zarbalari esa qoʻrqinchli tarzda jaranglashini“ taʼkidladi. "HipHopDX" nashridan Scott Glasherning taʼkidlashicha, qoʻshiqda „eshituvchini larzaga soluvchi kuchli sintezator ohanglari va tezkor baraban zarbalari“ mavjud boʻlib, bu Future hamda Abel (The Weeknd) uchun rep aytish va keyinchalik kuylashga qulay imkon yaratadi.